
# Казанның иң оста автотуташы билгеләнде

Казанда хатын-кыз автомобильчеләр арасында «Автотуташ — 2024» машина йөртү осталыгы буенча шәһәркүләм конкурс узды. Анда 9 казанлы катнашты.

«Конкурста катнашучылар башта юл хәрәкәте кагыйдәләре буенча теоретик имтихан тапшырдылар, аннары җиңел автомобиль белән идарә итү күнекмәләрен күрсәттеләр. Бу мөһим күнекмә — шәһәр урамнарында маневрлар ясау буенча үзләрен сынадылар», — диде Россия Эчке эшләр министрлыгының Казан шәһәре буенча идарәсенең Юл хәрәкәте иминлеге идарәсенең пропаганда бүлеге башлыгы полиция майоры **Алия Вәлиева **«Татар информ» хәбәрчесенә.

Конкурсның өченче һәм өстәмә сынавы иҗади этап булды, катнашучылар «Юл хәрәкәте иминлегенә хатын-кыз карашы» темасына социаль роликлар әзерләделәр.

Алия Вәлиева хатын-кызлар елдан-ел әлеге бәйгегә ныклап әзерләнүләрен дә әйтте. «Кызлар үзләренең барлык иҗади сәләтләрен, креатив алымнарын күрсәттеләр. Видеороликларда үзләренә юл-транспорт һәлакәтләрен булдырмаска ярдәм итүче серләре белән уртаклаштылар», — дип сөйләде ул.

Беренче урынны һәм «Автотуташ-2024» мактаулы исемен **Миләүшә Исмәгыйлева **яулады, икенче урынны **Лилия Гаделшина**, өченче урынны** Азалия Яруллина** алды.

Барлык катнашучыларга да «Юл хәрәкәте иминлеге» дәүләт бюджет учреждениесе тарафыннан дипломнар һәм кыйммәтле бүләкләр тапшырылды.

- Бәйгенең тарихы 1998 елда, Чаллыда беренче шәһәр ярышы үткәрелгәч башлана. 1999-2000 елларда конкурс Казанда да үткәрелә башлый.


Юлай Низаев

Следите за самым важным и интересным в Telegram-каналеТатмедиа

## Нет комментариев
Казанның иң оста автотуташы билгеләнде